Kim Larsen er som låtskriver kjent for sin enorme produktivitet. Som følge av dette skrev han mange flere låter enn hva Gasolin' hadde bruk for. For å kunne benytte dem dannet Larsen fritidsgruppa Larsen og Co i 1971, som blant annet utga en singel. Året etter omdøpte han gruppa til Starfuckers, men etter krav fra CBS ble navnet skiftet til Sylvesters Jukebox. Gruppa utga nok en singel og opptrådte rundt om, men forsvant etter hvert som Larsens solokarriere ble stadig viktigere.